ועדת החינוך, התרבות והספורט, כנסת 17, פרוטוקול מספר 53, 2006-08-28 12:30

מיכאל מלכיאור: שרת החינוך, בבקשה.

יולי תמיר: חבל שאין פה חברי כנסת כי הם יצטרכו להבין את אופן ההצבעה כי נדמה לי שיהיו לכם הפתעות.

יולי תמיר: הסיפור הוא כזה: כידוע לכם, צו יום לימודים ארוך אמור לקבוע באילו גני ילדים יש יום לימודים ארוך.

יולי תמיר: בזמנו היה בג"ץ בנושא של אילו בתי ספר קיבלו את השירותים של יולימודים ארוך ובעקבות הבג"ץ החליט קודמי לתפקיד, השר שטרית, לסגור את כל הפוייקט של יוח"א בגני ילדים ובעצם הודיע שהפרויקט נסגר.

יולי תמיר: אני חשבתי שהנושא של יוח"א בגני ילדים הוא דבר שיש לו משמעות מאוד גדולה, מה גם שגם ראש הממשלה וגם אני דיברנו רבות על חשיבות החינוך בגיל הרך.

יולי תמיר: כשהתחילו דיוני התקציב השנה - -

מיכאל מלכיאור: אנחנו מדברים רק על גן חובה.

יולי תמיר: על ילדים בני 5 ומעלה, שזה גני חובה.

יולי תמיר: כשהיה דיון התקציב ביקשתי לשמר את גני הילדים הקיימים ולא לסגור אותם, כי מקומות כמו דימונה וחצור הגלילית ונהרייה ולוד ונצרת עלית במקומות מסוימים, ולהוסיף לגני הילדים עוד כ-700 גני ילדים.

יולי תמיר: קיבלנו מהאוצר כסף לפתוח עוד כ-700 גני ילדים, והתחייבנו לפעול באשכולות והתחיל מלמטה ולעלות כלפי מעלה כדי לכסות את אותם מקומות שהוזנחו בעבר, שלא בצדק.

יולי תמיר: אכן יש טעם בטענה שגם עלתה בבג"ץ שהכיסוי לאזורים הללו יבוא על פי המדרג הסוציו-אקונומי.

יולי תמיר: הרשימה שמוגשת לכם כאן היא הרשימה הקודמת, כי כאמור לא מצאנו לנכון לסגור מקומות קיימים, מה גם שחלק גדול מהמקומות הם ישובים חלשים בפריפריה והוספנו את הישובים על פי מדרג של אשכולות.

מיכאל מלכיאור: יש לך רשימה של ה-700?

יולי תמיר: הרשימה לפניך.

מיכאל מלכיאור: אני רוצה להבין: יש ישובים באשכול 2,3,4 שלא כלולים פה?

יולי תמיר: מדובר רק על ישובי הצד.

יולי תמיר: יש 100 ישובי צד.

יולי תמיר: אנחנו רוצים להוסיף כ-700 גנים מתוך הישובים הקיימים ועל פי מדרג סוציו-אקונומי בלבד.

יולי תמיר: לא הוספנו לצו ישובים חדשים.

יולי תמיר: לקחנו את ישובי הצו אבל החלנו את החוק לפי מדרג סוציו-אקונומי.

מיכאל מלכיאור: כדי להבין: בתוך הישובים, בתוך ה-92 ישובים שזה 700 גנים - -

יולי תמיר: לא, שוב.

יולי תמיר: יש את ישובי הצד.

יולי תמיר: לקחנו את הישובים שבהם היו גנים, נדמה לי ש-535 גנים היו עד כה.

יולי תמיר: השר שרית ביטל אותם.

יולי תמיר: אנחנו לקחנו אותם והשארנו אותם כי החלטנו שלבטל בנצרת או בכרמיאל זה לא נכון.

מיכאל מלכיאור: בנצרת אין.

יולי תמיר: נדמה לי שהיה בחלק.

יולי תמיר: בנצרת עלית.

יולי תמיר: הנה התיקון: אני לא מוסיפה ישובים לרשימה של הצו.

יולי תמיר: את רשימת הצו אני לא פותחת כרגע.

יולי תמיר: בתוך הצו היתה חלוקה בלתי שוויונית של גנים.

יולי תמיר: זאת אומרת, לא לקחו את הצו והתקדמו בו מאשכול 1 לאשכול 2 לאשכול 3 אלא באופן אקראי ומכל מיני סיבות בחרו ישובים כאלה ואחרים.

יולי תמיר: אמרנו שישוב שיש בו 535 לא נסגור אלא נוסיף עוד 700 ורק על פי מדרג סוציו-אקונומי.

יולי תמיר: נתחיל מ-1 נלך ל-2 ואולי נגיע לשלהי 3.

יולי תמיר: לכן, באנו לבקש ולאשר - -

מיכאל מלכיאור: כלומר, לא נגעת באי שוויון שיש בצו המקורי.

יולי תמיר: נכון.

יולי תמיר: אם הייתי פותחת את הצו הזה, להערכתי לא היה יום חינוך ארוך באף גן במדינת ישראל כי היו מתווכחים שנים מה יהיה הצו.

משה גפני: במה שעשו בקדנציה הקודמת את לא נוגעת?

משה גפני: קודם אמרת שאת הולכת לתקן עוולות של הקדנציה הקודמת.

משה גפני: אם בקדנציה הקודמת קיפחו את הישובים החרדים את משאירה את זה הלאה.

יולי תמיר: הרב גפני, לא שמעתם את הסיפור וכבר אתם מתפרצים.

מיכאל מלכיאור: אני עדין לא מבין: הרי היתה ביקורת של בג"ץ על אופן החלוקה, אז למה אי אפשר להגיד שיש לנו כסף ל-1300 גנים ופשוט לעשות מבחן סוציו-אקונומי בכלל הצו ולהגיד.

מיכאל מלכיאור: לא בתוך הצו, כי אז זה ממשיך עם העוולות שהיו אלא להגיד שכל אשכול 1, אני לא יודע כמה גנים יש בו, אנחנו ניתן יום חינוך ארוך לאשכול 1, בלי להתייחס - -

יולי תמיר: כל ישובי אשכול 1 כלולים בצו.

יולי תמיר: הבעיה היא באשכולות היותר גבוהים.

יולי תמיר: כיוון שהענין נעשה במהלך קצר של פרק זמן קצר.

יולי תמיר: ..

יולי תמיר: אני באתי לממשלה ואמרתי: בואו תנו את כל יום חינוך ארוך לכל גני הילדים ותכניסו גם את אשכול 3 בגילאי 3 עד 5.

יולי תמיר: אמרו לי: לא.

יולי תמיר: היו לי 50 מיליון שקל - -

משה גפני: אבל כולם נמצאים באשכול 1?

משה גפני: מודיעין עילית נמצאת שם?

מרב ישראלי: יו"ש זה בצו נפרד ובגלל זה אתה לא רואה את זה ברשימה.

יולי תמיר: גפני, תכף תבין את הכל.

יולי תמיר: את ה-50 מיליון רצינו לפתוח באשכול 1 ונכסה אותו ואז נלך לאשכול 2 וכולי.

יולי תמיר: מאותו רגע שקיבלנו את ה-50 מיליון עבדנו לברר איפה ואיך אפשר לעשות את זה.

יולי תמיר: אבל האוצר רצה לעשות על הגב שלנו קופה וכאן מתחילה הבעיה.

יולי תמיר: זאת אומרת, הוא הבטיח לנו 50 מיליון במסמך חתום ביני לבין האוצר, ומתוך ה-50 מיליון הוא הלך לאלי ישי ואמר לו: תשמע, קח 23 מיליון שלך ותעביר אותם למשרד החינוך ומזה יתקצבו את הצו ואנחנו נתקצב את גני הילדים במוכר שאינו רשמי.

יולי תמיר: יש רק בעיה קטנה: יש החלטה מפורשת של בג"ץ שאסור לנו לעשות את זה.

יולי תמיר: גם אם אני חושבת שמשהו נכון ובג"ץ אוסר עלי, כמו בבתי הספר הפרטיים שכבר דנו בהם, אני אעשה מהלך של חקיקה, אנסה לפתור את הבעיה ולא אעשה משהו בניגוד לבג"ץ.

מיכאל מלכיאור: בג"ץ אוסר או שהוא אומר שהוא לא מחייב?

עדי הרשקוביץ: היה בג"ץ של חב"ד שדרש להכיר ביום לימודים ארוך.

עדי הרשקוביץ: בית המשפט לא קיבל את העמדה הזאת בנימוק שזה לא חינוך רשמי - -

משה גפני: בג"ץ אמר שלשרה יש סמכות להוסיף או לא להוסיף.

משה גפני: עמדתה של שרת החינוך תופסת בבג"ץ.

מיכל צוק: בג"ץ קובע שהמשרד לא מחויב - -

מיכאל מלכיאור: לא מחויב, אבל זה לא אומר - -

מיכל צוק: המשרד רשאי לתמוך - -

מיכאל מלכיאור: זה מה שאמרתי.

יולי תמיר: אני רוצה להסביר את זה שוב: המשרד, בעיניי, ונדמה לי שזאת גם עמדת בג"ץ, מחויב לחינוך הממלכתי.

יולי תמיר: והיה וכיסה המשרד את כל החינוך המלכתי ונותר לו כסף, מן עולם היפותטי כזה, הוא יכול להחליט מה הוא עושה בשאריות, אבל המחויבות הראשונה שלי, תחזור לדיוננו הקודם על חינוך פרטי או מוכר שאינו רשמי, קודם כל חייב המשרד לתקצב את החינוך הממלכתי.

יולי תמיר: זאת המשמעות של חינוך ממלכתי במדינת ישראל.

יולי תמיר: לכן, אמרנו שה-50 מיליון הולכים לכסות את המדרג הסוציו-אקונומי בחינוך הממלכתי.

יולי תמיר: עכשיו בא האוצר ומנסה לומר: לא, תשנו את סדר העדיפויות שלכם.

יולי תמיר: למה?

יולי תמיר: כי הוא מכר את הכסף פעמיים.

יולי תמיר: הוא מכר את אותם 23 מיליון גם לאלי ישי וגם לי.

יולי תמיר: הוא הבטיח לו שממנו זה יעבור אלי ואני אתן שירות שבעיניי הוא בניגוד לאמירה שלנו כמשרד, שנכסה את כל המדרג הממלכתי, שאנחנו רחוקים מלכסות אותו ורק אחר כך ניתן למדרגים אחרים.

משה גפני: מה הפירוש באמירה הזאת?

יולי תמיר: הפירוש הוא שיש העדפה.

משה גפני: אחרי שתגמרי סוציו-אקונומי אחד או אחרי שתגמרי את כל השישה?

יולי תמיר: אני רחוקה מאוד מלתת לעשירים במגזר הממלכתי אבל יש לי מדיניות ברורה: להתחיל לתעדף באופן מובהק את החינוך הממלכתי כדי שהזליגה מהחינוך הממלכתי תיעצר.

יולי תמיר: לכן, קודם כל אתן לאשכולות הנמוכים בחינוך הממלכתי ואני מאוד רחוקה מכך.

יולי תמיר: לדעתי, גם אם אצטרך לחזור ולהגן על זה בבג"ץ עמדתי תתקבל כי זו העמדה המקובלת.

יולי תמיר: בשביל זה יש אבחנה במדינה בין מה שהוא ממלכתי לבין מה שהוא לא.

משה גפני: מתי תסיימי לתת לממלכתי?

משה גפני: באילו אשכולות?

יולי תמיר: אני חושבת שאשכול 6 הוא ברף העליון אבל אנחנו שאפנו לתת קודם לאשכולות 1-3 מלא.

יולי תמיר: אני עדין לא שם.

משה גפני: אבל אם יש מישהו באשכול 1 והוא מוכר שלא רשמי – לא יקבל.

משה גפני: אם הוא חרדי, הוא לא יקבל.

משה גפני: הבן שלי לא יקבל?

משה גפני: אני לא זלגתי לחינוך הממלכתי.

משה גפני: אני מודיע לך שגם אם לא תתני לי שקל הבן שלי ילמד בחינוך חרדי.

משה גפני: אז את יכולה להגיד שמדינת ישראל לא תתקצב את הילד שלי.

משה גפני: זאת המדיניות.

יעקב מרגי: אני משלם כל חודש 120 דולר על ילד בן 6.

משה גפני: את מוציאה את החינוך החרדי מכל העניין.

מיכאל מלכיאור: למען ההגינות, את לא נותנת לאף אחד מהמוכר שאינו רשמי.

יולי תמיר: יש גם גנים חילוניים מהמוכר שאינו רשמי.

מיכאל מלכיאור: אבל את לא נותנת לאף אחד בזמן שאת נותנת לאשכול 6 בממלכתי, את לא נותנת לאשכול 1 במוכר שאינו רשמי.

מיכאל מלכיאור: זה סותר לא רק את מה שבג"ץ קבע אלא גם את הצדק והמוסר הפנימי שייצגת בדיון על ההזנה וכולי.

מיכאל מלכיאור: גם שם היית יכולה לקבל שעד שכל העולם לא מקבל הזנה.

מיכאל מלכיאור: ..

מיכאל מלכיאור: אבל בג"ץ לא אוסר עליך אלא הוא אומר שאת לא מחויבת ויש הבדל מאוד גדול.

מיכאל מלכיאור: לכן צריך ללכת לפי צדק כללי שמכסה את כולם.

יולי תמיר: אני עושה אבחנה ואסביר אותה: בעניין ההזנה אמרתי שילד רעב, זה לא שייך באיזו רשת הוא לומד.

יולי תמיר: זה לא שייך ללימודים.

יולי תמיר: בעניין של אוכל צריך לתת כי ילד לא מקבל סנדביץ' בגלל שהוא לומד אלא בגלל שהוא רעב.

יולי תמיר: לעומת זאת, יול"א זה חלק מהשירותים החינוכיים שהמדינה נותנת והמדינה צריכה להחליט האם היא נותנת לכל אחד, גם אם הוא לא חלק מהמערכת הממלכתית או לא.

רונית תירוש: המדינה זה את.

יולי תמיר: אני החלטתי.

יולי תמיר: אני עומדת על דעתי בגלוי, אני לא מסתתרת.

רונית שלו: מה עם החינוך המיוחד?

יולי תמיר: לגבי החינוך המיוחד: אם יאושר הצו אנחנו נעשה מאמץ להכניס את החינוך המיוחד, למרות שזה לא היה כך בעבר.

יצחק גלנטי: למה הוא לא היה מראש?

מיכאל מלכיאור: אי אפשר להפיל על השרה את הפגעים של שנים עברו.

מיכאל מלכיאור: היה פה עוול מהחלת הצו, שהיה חוק של החינוך המיוחד יום חינוך ארוך, שקבע מסלול לחינוך המיוחד, מסלול מסובך שנגמר אצל שר האוצר כי הוא צריך לאשר כל מקום.

מיכאל מלכיאור: זה היה לפני חוק יום חינוך ארוך.

מיכאל מלכיאור: לי ברור שמי שחוקק את יום חינוך ארוך ויש פה ח"כים שהיו אז, ברור שהם לא התכוונו להגיד שהילדים של החינוך המיוחד יהיו במצב יותר גרוע מכלל הילדים.

מיכאל מלכיאור: זו לא כוונת המחוקק.

רונית שלו: אבל זה מה שקורה בפועל.

מיכאל מלכיאור: אני יודע.

מיכאל מלכיאור: זה לא יכול להיות רק עניין של מאמץ.

מיכאל מלכיאור: זה דבר בלתי מוסרי בעליל שקרה.

יולי תמיר: לכן, אתמול הגישה לי חגית את רשימת כל הגנים שבאזורים שאישרנו שהם של החינוך המיוחד.

יולי תמיר: כדי לתת תשובה סופית אני צריכה לשבת עם עדי ושמוליק.

יולי תמיר: להערכתי ניתן מענה לעניין של הגנים האלה.

זבולון אורלב: שאלה משפטית: כשמאשרים את כל הגנים בבית שאן, מי אומר שזה לא חל על החינוך המיוחד?

זבולון אורלב: זו יכולה להיות פרשנות משפטית.

מיכאל מלכיאור: עשיתי בירור עם הייעוץ המשפטי של המשרד ושלנו: משפטית, אולי אפשר לנצל את זה.

מרב ישראלי: אין ספק שזה לא שוויוני.

יולי תמיר: אמרתי שאתן מענה.

יולי תמיר: כיוון שבעבר נעשה עוול חמור לחינוך המיוחד, שלא נכלל בצו, ביקשתי מחגית מאיר שתכין לנו דוח מדויק על העניין הזה.

יולי תמיר: חגית הכינה את הדוח והוא נמצא בידיי ובדיונים.

יולי תמיר: אשמח לבוא לפה עוד יום יומיים ולתת מענה מדויק.

יולי תמיר: אנחנו צריכים למצוא את המקור התקציבי כי אני חושבת שהתביעה צודקת.

יולי תמיר: ברגע שיאושר לנו לצאת לפעילות, בתוך המהלך הזה ניתן את התשובה המדויקת עוד יום או יומיים.

יולי תמיר: נדמה לי שזה לא הרבה לבקש יומיים כדי לדעת שאם אני אומרת "כן" יש לזה כיסוי תקציבי.

מיכאל מלכיאור: אני חושב שאני מדבר פה בשם כל חברי ועדת החינוך והאורחים המכובדים, זה כנראה פלונטר משפטי שלא כתוב במפורש בחוק, אע"פ שברור לכולנו שאין סיכוי שדבר כזה יעמוד בפני בג"ץ, כי זה לא עומד בפני כל היגיון של הדבר הזה.

מיכאל מלכיאור: לכן, אני רוצה לקחת את ההנחה שאנחנו מקבלים את ההחלטה שהדבר ייעשה לא באפליה.

יולי תמיר: בדיוק כך, למרות שזה אומר שיצטרכו לרדת ילדים במקומות אחרים במסגרת הצו.

יולי תמיר: ניתן את הרשימה המדויקת בעוד יומיים שלושה.

יולי תמיר: זה אומר שבמקומות אחרים אולי יצטרכו להוריד כי בעבר קיפחו את החינוך המיוחד ואנחנו רוצים לתקן את הדבר הזה.

יולי תמיר: איך בדיוק נעשה את זה לגבי התעדוף שלנו בתוך הצו, נעשה רשימה מדויקת ונחזור לוועדה.

זבולון אורלב: יכול להיות שצריך להוריד את 6 ויהיה מ-1 עד 5.

זבולון אורלב: אני רוצה להוסיף גם את צפת ונצרת.

זבולון אורלב: קרה משהו בינתיים.

זבולון אורלב: אני לא מבין את זה, אפשר לעשות תיקון.

זבולון אורלב: אתם לא יכולים להתעלם מהמציאות.

מיכאל מלכיאור: כמה הערות קצרות כי אנחנו חייבים לסיים את הישיבה עד 13:15.

רונית תירוש: שאלה: אני לא יודעת מה נדרש ממני בהצבעה אם האוצר מטיל וטו על זה, והשרה הסבירה למה הוטל וטו וזה לא משנה אם אנחנו מסכימים או לא.

יולי תמיר: אני חושבת שהסמכות לקבוע קדימויות בשאלת חינוך נתונה לשרת החינוך.

רונית תירוש: אבל תישארי בלי הכסף.

יולי תמיר: אם הוועדה תאשר, זה לא יהיה המאבק הראשון ולא האחרון שלי מול האוצר.

יולי תמיר: נדמה לי שסמכותי וחובתי לקבוע תעדוף וגם להגיד בגלוי מהו.

יולי תמיר: אם אנחנו נעשה את זה כך ונמשיך בפריצה של המוכר שאינו רשמי וכל מה שאנחנו בוכים עליו מהבוקר עד הערב בגלל 26 מליון ששכללו כך או אחרת, האוצר יכתיב את המדיניות הזאת ואני לא מוכנה לזה.

רונית תירוש: אני רוצה להציע משהו.

רונית תירוש: ..

יצחק גלנטי: האם האוצר יכול להטיל סמכות וטו על החלטות הוועדה?

יולי תמיר: לא.

רונית תירוש: מאחר והאוצר הוא זה שהעביר ועשה את הקומבינה הזאת שהוא נותן לשר ישי 23 מיליון נחזיר את זה לשר, כי השרה לא מוכנה להשתמש בכסף הזה ליעוד שהשר ביקש ותישארי עם פחות 23 מיליון ואנחנו נצביע על זה - -

יולי תמיר: לי יש הסכם חתום עם האוצר שבו כתוב: 2006, תוספת של 50 מיליון.

יולי תמיר: התעקשתי.

יולי תמיר: סליחה, 46 מיליון לגני ילדים וזה ההסכם שלי עם האוצר.

יולי תמיר: הם יכולים להביא את זה מאלי ישי וממי שהם רוצים.

יולי תמיר: ההסכם שלנו הוא הסכם על 46 מיליון לחינוך ליול"א בגני הילדים.

זאב אלקין: אם אני מבין את השרה, היא לא בטוחה שיש לה מקור תקציבי נוסף לחינוך המיוחד - -

יולי תמיר: לא אמרתי את זה.

יולי תמיר: אמרתי שמתוך ה-46 מיליון נעשה את התעדוף שלנו.

זאב אלקין: ואז, יתכן שכתוצאה מהפתרון לבעיית החינוך המיוחד הרשימה הזאת תצטרך להשתנות.

יולי תמיר: לא, היא לא תשתנה.

יעקב מרגי: הרשימה תישאר ויקבלו פחות.

יולי תמיר: הצעתי שאנחנו נבדוק את העניין של החינוך המיוחד במטרה לשנות את העוול שנעשה בעבר ונבוא לכאן ונגיד לכם בדיוק מה עשינו כדי שתנוח דעתכם.

מיכאל מלכיאור: יהיו פחות גנים - -

זבולון אורלב: אתה לא יכול להוריד גן בבית שאן אם כתוב פה בית שאן.

זבולון אורלב: הוא ילך לבג"ץ.

זאב אלקין: אם השרה אומרת שהיא צריכה יום יומיים לפתור את הבעיה הזאת ולבצע את הבדיקה ואני שם את הבעיה עם האוצר שהיא בעיה בפני עצמה, בעניין הזה - -

עדי הרשקוביץ: ה-46 בתוך תקציב משרד החינוך.

עדי הרשקוביץ: האוצר רוצה שנעשה אתם דברים אחרים.

זאב אלקין: אני לא מבין למה היום אנחנו צריכים להצביע - -

יולי תמיר: כי לא תוכל לפתוח את הגנים ביום ראשון אם לא תיתן אישור.

יולי תמיר: אז גם יהיה תיקון ונצטרך לבוא לכאן - נחזור אליכם.

זאב אלקין: השאלה מה יותר טוב, שיהיה בעוד יומיים תיקון שגן שאומרים לו להיערך אומרים לו הפוך.

זאב אלקין: אם את אומרת שזה יומיומיים נאשר בעוד יומיים.

יולי תמיר: לא נוכל לפתוח את הגנים וזה חבל.

חיים אמסלם: בהמשך לדיון הקודם, ששם באו לידי ביטוי העוולות והויכוח של החינוך החרדי, זה עוד דבר שהוא בלתי מתקבל על הדעת לגמרי והולכים ומקפחים.

חיים אמסלם: אבל אני לא יודע אם לצחוק או לבכות כי לוקחים את ה-23 מיליון לפי המסמך שיש לי כאן, מחצית מהסכום נלקח מהתקציב של ש"ס, שהוא מהתקציב הייחודי ואז אומרים שהמוכר שאינו רשמי, שהוא כל החינוך של ש"ס ואגודת ישראל מחוץ למערכת.

חיים אמסלם: אדוני היושב ראש, אני חושב שזה לא צודק וזה לא בסדר.

יולי תמיר: זו בעיה של האוצר שלקח את הכסף משם ולא בעיה שלנו.

יולי תמיר: אנחנו התנגדנו לזה שכסף יבוא משם.

חיים אמסלם: אם כך, את תגרמי לכך שלא יהיה שום דבר.

חיים אמסלם: אדוני היושב ראש, אני מבקש לא להביא את זה להצבעה ולחשוב חשיבה נוספת ולפתור את הבעיה הזאת.

חיים אמסלם: זו עוולה שזועקת לשמיים.

חיים אמסלם: אני לא מאמין שבג"ץ יאפשר את זה.

קריאה: בג"ץ נתן לשרה שיקול דעת בנושא.

עדי הרשקוביץ: הנקודה היא שהחינוך העצמאי ומעיין החינוך התורני היו צריכים לקבל גני ילדים על פי הצו.

עדי הרשקוביץ: אלא שגני הילדים של שני הגופים האלה הם לא של החינוך העצמאי אלא של עמותות ועמותות לא יכולות לקבל.

יולי תמיר: אני רוצה להבהיר לוועדה ולפרוטוקול את המשמעות של ההחלטה אם יכפו עלינו לתת לחינוך הלא מוכר.

יולי תמיר: כל עמותה שיש לה גן, אני אצטרך לתת לה יום לימודים ארוך.

יעקב מרגי: אז מה?

יעקב מרגי: מאיפה הילדים האלה?

יעקב מרגי: זה לא ילדי ישראל?

יעקב מרגי: זו חשיבה מעוותת.

יולי תמיר: תחליטו איפה אתם רוצים להיות.

יולי תמיר: אפשר להתווכח על זה מהיום ועד מחר.

יולי תמיר: אנחנו נפרוץ פה את הפרץ האחרון שיחסל את החינוך הממלכתי.

זבולון אורלב: שאלה אחת:

זבולון אורלב: אם אנחנו מאשרים היום, פירושו של דבר שביום ראשון מתחיל יוח"א בגנים?

יולי תמיר: כן.

גיורא ברטוב: כולל החינוך המיוחד.

יולי תמיר: אמרתי שאתן תשובה מוסמכת בעוד יום יומיים, אני צריכה לבדוק את זה.

זבולון אורלב: יש לי שתי הצעות: אני מציע שההחלטה היום תכלול גם את החינוך המיוחד, ובמידה והשרה תרצה לעשות תיקון, שתבוא לכאן - -

מרב ישראלי: אני רוצה לומר באופן ברור ולהסביר מבחינה משפטית: החוק הזה לא כולל באופן מפורש חינוך מיוחד ובחוק חינוך מיוחד יש סעיף מיוחד שעוסק ביום לימודים ארוך בחינוך מיוחד.

מרב ישראלי: יש טענה משפטית שהחינוך המיוחד לא צריך להיות בצו הזה אלא צריך לתת החלטה לגבי חינוך מיוחד מכוח אחר.

קריאות: זה לא נכון.

קריאות: זה לא נכון מה שהיא אומרת.

רונית שלו: החינוך המיוחד מסתיים בשתיים וחצי.

מרב ישראלי: לא סיימתי.

מרב ישראלי: נוצרה שאלה פרשנית.

מרב ישראלי: בית המשפט לא נתן את דעתו על השאלה הזאת ויכול להיות שיפסוק כך ויכול להיות שיפסוק אחרת.

מרב ישראלי: יש שאלה פרשנית האם המוסדות לחינוך מיוחד יכולים להיכלל בחוק הזה.

מרב ישראלי: יכול להיות שאפשר להגיד שבכל מקרה, התוצאה המשפטית נכונה מכיוון שיש עקרונות של שוויון ויש עקרונות אחרים, שברגע שיש יום חינוך ארוך בישוב מסוים, זה צריך לחול גם על מוסדות של חינוך מיוחד, אבל איך לעשות את זה, יש שתי פרשנויות שונות.

מרב ישראלי: אתם לא יכולים להגיד לי עכשיו שלא.

מרב ישראלי: אני אומרת לכם שפרשנות כזאת אפשרית וזאת גם הפרשנות של משרד החינוך, כך שאין תשובה חד משמעית.

יולי תמיר: אתם מתפרצים לדלת פתוחה.

יולי תמיר: אמרנו שהיה עוול בעבר ואנחנו רוצים לתקן אותו.

יולי תמיר: צריכים לעשות את זה בצורה מסודרת.

יולי תמיר: אני צריכה לבדוק את השאלה המשפטית ואת השאלה התקציבית.

יולי תמיר: אמרנו שעוד יומיים נשב אתכם וניתן תשובה ברורה על בסיס הנתונים שלפנינו.

מרב ישראלי: אני רוצה לענות על השאלה שנשאלה קודם:

מרב ישראלי: אם עכשיו הוועדה מאשרת את הצו כפי שהונח על שולחננו, האם המוסדות לחינוך מיוחד כלולים או לא.

מרב ישראלי: השאלה הזאת לא ברורה ומי שייתן את התשובה הוא משרד החינוך ולא אנחנו.

מרב ישראלי: אנחנו נאשר את הצו ומחר משרד החינוך יגיד שהפרשנות שלהם לא כולל את המוסדות לחינוך מיוחד וזה לא יכלול עד שלא תגישו בג"ץ והוא יקבע אחרת.

מרב ישראלי: הפתרון הוא שאתם יכולים לאשר את הצו עכשיו, מתוך הסתמכות על ההבטחה של שרת החינוך.

מרב ישראלי: אפשרות אחרת, אם אתם רוצים להיות בוודאות מוחלטת, צריך לאשר את הצו רק אחרי שתדעו בוודאות אילו מוסדות נכללים וזו החלטה שלכם האם לאשר את הצו עכשיו, תוך כדי הסתמכות על ההבטחה של שרת החינוך או לחכות עם אישור הצו עד שהדברים יהיו ברורים.

יולי תמיר: אם הצו לא יאושר היום, שיהיה ברור לכם דבר אחד ותרשמו את דבריי: תפתח מערכת מטורפת מצד האוצר ולא יהיה יום לימודים ארוך בגנים שבצו.

יולי תמיר: זה עכשיו או לעולם לא.

יולי תמיר: שמענו את טענתכם וקיבלתם פעם ראשונה בתולדות המשרד תשובה שאנחנו מבינים את הבעיה ורוצים - -

אטיקה קליינמן: גברתי, שלחנו אליך 4 מכתבים.

יולי תמיר: אנחנו יודעים את הבעיה.

יולי תמיר: לא קיבלתם תשובה בעבר שזה ייכלל.

יולי תמיר: אנחנו אומרים לכם עכשיו שאנחנו רוצים לעשות את זה ונבדוק את העניין.

יולי תמיר: תוך יומיים תהיה לכם תשובה.

אטיקה קליינמן: אז שלצו יתווספו המלים: לרבות החינוך המיוחד.

אטיקה קליינמן: זה לא יפגע בשום דבר.

מרב ישראלי: אני לא בטוחה שזה אפשרי מבחינה משפטית.

מיכאל מלכיאור: אני אציע את הצעת ההחלטה וזה יכלול את מה שהציעה היועצת המשפטית: בהסתמך על הבטחת שרת החינוך לכלול את החינוך המיוחד.

מיכאל מלכיאור: זה הכל.

זאב אלקין: היא מבטיחה את זה?

זאב אלקין: כי כרגע שמעתי שהיא תבדוק את זה.

יולי תמיר: אנחנו מבקשים שתאשרו את הצו כי אחרת לא יהיה יום לימודים ארוך.

יולי תמיר: אנחנו נבוא בעוד יומיים או נעשה את זה בטלפון ונדבר ונבדוק את השאלה.

יולי תמיר: אומרת היועצת המשפטית שאי אפשר להכניס את זה.

יולי תמיר: נחזור בעוד יומיים עם תשובה לגבי החינוך המיוחד.

זאב אלקין: תשובה זה לא הבטחה.

מיכאל מלכיאור: השרה לא תאפשר דבר שהוא אפליה לגבי החינוך המיוחד.

יולי תמיר: אנחנו מבקשים שתאשרו את הצו ואז נשב עם המשרד ותהיה לנו התשובה המשפטית של המשרד וניתן לכם תשובה.

מיכאל מלכיאור: לא יכולה להיות פרשנות שלא מאפשרת לתת את זה לחינוך המיוחד, עם כל הכבוד ליועצים המשפטיים.

זאב אלקין: יתכן שהכללת החינוך המיוחד תשנה את המיפוי שיש להם.

מיכאל מלכיאור: כן, זה ישנה את זה, כי אנחנו צריכים לפתוח את שנת הלימודים ביום ראשון.

רונית תירוש: תן קרדיט לשרה.

יעקב מרגי: אני מבין את השרה.

יעקב מרגי: יש לה אילוץ והיא רוצה לפתוח את השנה כמו שצריך.

יעקב מרגי: אני, כאזרח, חושב שהתעדוף באמירה של השרה גורם למצב אבסורדי, שפוגע ונותן תשובה לא טובה.

יעקב מרגי: אני לא מתווכח על האשכולות.

יעקב מרגי: אבל בתוך האשכול יש ילדים מאותה כניסה, מאותו בנין, בית מגורים, ילד בגיל 5 יהיה ביול"א והשכן שלו לא יקבל.

יעקב מרגי: למה?

יולי תמיר: חבר הכנסת מרגי, גם לא יעלה על הדעת ששני ילדים הולכים לגנים של עמותות בעיר, האחד חילוני והאחד חרדי והילד מהעמותה החרדית יקבל והילד מהעמותה החילונית לא יקבל.

יולי תמיר: יש הבדל בין גני ילדים ממלכתיים, ששם ניתן לכל העמותות האחרות אם אני אוהבת אותם או קשורה אליהם או לא, זה לא שייך בכלל.

יולי תמיר: אף עמותה, לפי מה שאנחנו מציעים פה, לא תקבל יול"א.

יעקב מרגי: זה לא טוב.

יעקב מרגי: אני לא מסתכל על עמותה, אני מסתכל על ילד.

יעקב מרגי: לא יתכן שהילד ההוא יצטרך לממן.

יולי תמיר: גם נעמ"ת וויצ"ו צריכים לממן.

יעקב מרגי: גם עמותה שקמה רק השנה.

יעקב מרגי: .. אני מסתכל על ילד.

יעקב מרגי: אני לא זכיתי לדבר הזה.

יעקב מרגי: כשהייתי ילד נענשתי על אי היכולת של ההורים שלי לצאת לטיולים.

יעקב מרגי: היום אני שומע שאסור להעניש ילד שההורים שלו לא יכולים לשלם.

יעקב מרגי: ההורים בחרו את מסגרת הלימוד לאותו ילד והוא צריך לקבל את אותן שעות לימוד.

יעקב מרגי: יש לך עוגה, תחלקי אותה שווה בכל האשכול.

יולי תמיר: חבר הכנסת מרגי, רוב הישובים הם ישובים ערבים.

יולי תמיר: הכרזתי פומבית מלחמת עולם על העמותות במגזר הערבי ורצון להחזיר את הילדים לחינוך הממלכתי.

יולי תמיר: הדרך היחידה שלי לתעדף אותם זו הדרך הזאת.

יולי תמיר: ברגע שאתן לך, בג"ץ יגיד: נתת לעמותה שלו?

יולי תמיר: תתני גם לעמותה הזאת.

יולי תמיר: זאת הפריבילגיה שלי, בתור שרה, לקבוע מדיניות.

יולי תמיר: אפשר להתווכח עליה אבל זאת המדיניות שלי.

יולי תמיר: אני מוכנה לדון עליה בבג"ץ.

אלכס מילר: היה לנו מקרה שקיבלנו החלטה בוועדת החינוך על סמך הבטחה מיו"ר הקואליציה ואז נאלצנו - -

יולי תמיר: אם הייתם שומעים לי אז זה לא היה קורה.

יולי תמיר: אמרתי לכם שה-50 מיליון לא יגיעו בחיים.

אלכס מילר: קיבלנו אז החלטה ונאלצנו לבטל אותה ועכשיו אנחנו - -

מיכאל מלכיאור: אנחנו לא ביטלנו אותה.

מיכאל מלכיאור: עשינו רביזיה.

אלכס מילר: היתה הבטחה והצבענו בעד ואני מפחד שזה יהיה גם כאן.

אלכס מילר: מקבלים הבטחה ובסופו של דבר לא יבצעו אותה ונצטרך לבטל.

מרב ישראלי: לא תוכל לבטל במקרה הזה אם יתחילו להפעיל את זה ביום ראשון.

אלכס מילר: אם אנחנו מקבלים החלטה, אולי היום, בגלל המצב שביום ראשון נפתחת שנת הלימודים, אנחנו צריכים להסתמך על עובדות ולא על הבטחות.

אלכס מילר: היום יש לנו בעיה כי ביום ראשון צריכים לפתוח את שנת הלימודים.

אלכס מילר: לעתיד, אני מבקש שאם יש אפשרות להצביע, שנצביע פה.

מיכאל מלכיאור: ההערה של חבר הכנסת מילר במקום.

מיכאל מלכיאור: היה מצב מיוחד הקיץ וגם יש מנכ"ל חדש ושרה חדשה אבל בעתיד, צריך להביא את זה הרבה זמן לפני פתיחת שנת הלימודים ולעשות את זה בצורה מסודרת.

יולי תמיר: בשמחה רבה.

יעקב גוטרמן: אני ראש מועצת מודיעין עלית.

יעקב גוטרמן: אנחנו במצב סוציו-אקונומי מיוחד ואני שומע שאין בעיה של כסף פתאום.

יעקב גוטרמן: פעם ראשונה שהאוצר מוכן להעניק כסף להסרת קיפוח - -

יולי תמיר: האוצר לא מוכן לשום דבר.

יולי תמיר: האוצר רב אתי על הכסף הזה כמו אני לא יודעת מה.

יעקב גוטרמן: התברר שיש הסכם שהכסף הזה נמצא במשרד החינוך, 46 מיליון וש"ס ...

יעקב גוטרמן: אז מה הבעיה?

יעקב גוטרמן: קחי את ה-46 לכל הישובים שאת מעוניינת והישובים מודיעין עלית ובית"ר עלית, תתני להם מהכסף של ש"ס.

יולי תמיר: באיזה אשכול?

יעקב גוטרמן: שם אין הרבה ישובים ערבים וכולם בסוציו-אקונומי 2.

יעקב גוטרמן: ב-1 יש רק 10 ישובים.

יעקב גוטרמן: 8 ערבים ו-2 יהודים.

יעקב גוטרמן: פתרת את הבעיה.

יעקב גוטרמן: כל האוכלוסייה הערבית נמצאת ב-8 ישובים?

יולי תמיר: אני אפתח בזה פתח שכל העמותות הפרטיות במגזר הערבי יקבלו יום לימודים ארוך.

משה גפני: אדוני היו"ר, הייתי דן על הנושא של הצו אילולא מה שאמרה השרה ברעיון העקרוני האידיאולוגי.

משה גפני: המדיניות הזאת שכולם יהיו בחינוך הממלכתי זה רעיון טוב - -

יולי תמיר: לא אמרתי את זה.

יולי תמיר: אמרתי שהחינוך הממלכתי מקבל תעדוף.

יולי תמיר: אתה לא רוצה להיות שם?

יולי תמיר: יש על זה מחיר.

משה גפני: בסדר.

משה גפני: יש במדינת ישראל מצב שייסד אותו שר החינוך יגאל אלון, שהחינוך החרדי, אדם חרדי במדינת ישראל ישלח את הילד שלו לחינוך חרדי.

משה גפני: את באת היום עם הכרזת מלחמה על הילד שלי.

משה גפני: הכרזת מלחמה מובהקת, מה שלא עשתה שרת החינוך הקודמת ולא עשה השר יוסי שריד, שלא לדבר על שולמית אלוני.

משה גפני: אני מדבר על שרים מהמפלגה שלך.

משה גפני: ילד חרדי ילמד בחינוך חרדי.

משה גפני: מותר לך, כשרה, ואני דורש את זה, למסד את זה בחוק.

משה גפני: להגיד בדיוק מה הן הזכויות ומה החובות.

משה גפני: מה מגיע לילד כזה ומה לא.

משה גפני: באת עם אמירה גורפת ואמרת שמי שנמצא במוכר שאינו רשמי, דהיינו, כל הילדים החרדים במדינת ישראל ואני יכול להצביע על עוד דוגמאות שעשית בימים האחרונים, כל הילדים החרדים לא יתוקצבו.

משה גפני: זאת המשמעות של מה שאמרת.

יולי תמיר: ממש לא.

משה גפני: זאת האמירה שלך, שאומרת שיישוב חרדי לא נמצא כאן.

משה גפני: אני לא מדבר רק מעבר לקו הירוק.

משה גפני: אני מדבר על אלעד ורכסים ובני ברק וירושלים.

מיכאל מלכיאור: זו רשימה מלפני 8 שנים.

מיכאל מלכיאור: זה לא השרה קבעה.

מיכאל מלכיאור: בעיקרון, אני מסכים אתך.

משה גפני: השרה אמרה אמירה מאוד חמורה מבחינתי.

משה גפני: בא האוצר, יש פה מכתב של סגן הממונה על התקציבים והוא אומר:

משה גפני: אני מוכן לתקצב את זה ואני חושב שזה בהתאם לעיקרון של מוכר שאינו רשמי.

משה גפני: המשמעות של הענין, בניגוד לילד בחינוך הערבי או ילד בחינוך הממלכתי או הממלכתי דתי, יש לו כתובת.

משה גפני: הוא יכול לשלוח את הילד שלו לגן ממלכתי דתי או לגן ממלכתי.

משה גפני: לי אין אפשרות.

משה גפני: אני לא יכול לשלוח לממלכתי, אני לא יכול לשלוח לממלכתי דתי, גם אם תתלי אותי בכיכר העיר ותירי לי ברקה.

משה גפני: לא אשלח את הילד שלי.

משה גפני: את אומרת עכשיו: נכון גפני, אני יודעת שזה המצב שלך ולא תקבל תקצוב.

משה גפני: אדוני היו"ר, מכיוון שמדובר בהחלטה מאוד גורלית, היות ואני חבר הוועדה כי חבר הכנסת הלפרט לא כאן, אני מבקש התייעצות סיעתית.

משה גפני: אני רוצה להתייעץ על הצו הזה.

משה גפני: אני רוצה להתייעץ עם ראש הממשלה ועם סיעת ש"ס שהיא חברה בקואליציה.

משה גפני: זאת החלטה קואליציונית מאוד חמורה.

משה גפני: מאוד מאוד - -

חיים אמסלם: תהיינה לזה משמעויות מאוד רחבות.

משה גפני: - - זאת החלטה קואליציונית מאוד חמורה.

משה גפני: המשמעות של העניין שהילדים שלנו לא יהיו מתוקצבים.

משה גפני: זו ההתחלה הגלויה.

משה גפני: ב-10 הימים האחרונים היו החלטות סמויות, שחלק מהן קיוויתי שלא יהיו.

משה גפני: אדוני היו"ר, מדובר בהחלטה מאוד חמורה וגורלית לילדים שלנו.

משה גפני: אני מבקש התייעצות סיעתית.

מיכאל מלכיאור: שאלה של חבר הכנסת אלקין.

זאב אלקין: שאלת הבהרה: לגבי יו"ש זה צו מיוחד?

זאב אלקין: כי הצו מ-98 כלל גם את יו"ש.

מיכל צוק: בגלל שזה לא בשטחי ישראל הכנסת לא צריכה לאשר אותו.

משה גפני: איפה הצו הזה?

מיכל צוק: מיד כשיאושר הצו הזה המנכ"ל יחתום עליו.

מיכל צוק: הישובים שמדובר עליהם הם: אריאל, בית"ר עלית, גוש עציון.

מיכאל מלכיאור: אנחנו נעשה הצבעה על העניין הזה.

מיכאל מלכיאור: אני אאפשר את ההתייעצות הסיעתית - -

זאב אלקין: את יכולה להקריא שוב את הרשימה?

מיכאל מלכיאור: אנחנו נאפשר לגפני להתייעץ עם כל חברי סיעת יהדות התורה.

מיכאל מלכיאור: ניתן 10 דקות התייעצות סיעתית ואחר כך נעשה הצבעה.

משה גפני: 10 דקות זה לא מספיק.

מיכאל מלכיאור: ניתן רבע שעה.

מיכאל מלכיאור: אנחנו נצביע על ההצעה של השרה, בהסתמך גם על ההבטחה שלה לגבי חינוך מיוחד.

מיכאל מלכיאור: עקרונית, אני מאוד מסכים עם ההסתייגות העקרונית של חברי הכנסת החרדים לגבי אפליה כלפי הציבור החרדי.

מיכאל מלכיאור: אני חושב שהדבר הזה צריך לבוא לידי תיקון.

מיכאל מלכיאור: לדעתי צריך לתקן את זה בחקיקה.

יולי תמיר: אמרתי לרב גפני שאני, בניגוד להרבה אנשים, חושבת שזה נכון לתקן את זה בחקיקה כי אם זה לא מתוקן בחקיקה הזירה הזאת נפרצת לחלוטין וזה מה שקורה.

מיכאל מלכיאור: אנחנו נקדם את זה פה בוועדה.

מיכאל מלכיאור: ההצבעה תהיה מיד אחרי ההתייעצות הסיעתית.

עדי הרשקוביץ: הבהרה חשובה: הסיבה שגני הילדים האלה לא נמצאים בצו שאתה טוען זה לא כתוצאה מזה שזה מעין החינוך התורני אלא כתוצאה מזה שהן עמותות ולא חלק מהדבר הזה.

מיכל צוק: אני רוצה להבהיר איך הנושא הזה מתוקצב: יש תוספת של 46 מיליון לנושא הארכת יום הלימודים בגני הילדים וזו שאלה שתצרכו להכריע בה לתקנה הספציפית ששמה, לפי הבנתי, שהייעוד שלה זה הארכת יום לימודים בגני ילדים באשכול 1 בחינוך הרשמי והמוכר.

מיכל צוק: זה בהתאם למכתב - -

עדי הרשקוביץ: זה הם החליטו.

עדי הרשקוביץ: אנחנו לא ביקשנו את זה.

מיכל צוק: עוד ביוני כתבתנו מכתב בנושא הזה למנכ"ל המשרד ולכל הנוגעים בדבר ולא קיבלנו תשובה ובהתאם לזה הנושא תוקצב.

יולי תמיר: אתם ידעתם יפה מאוד את עמדתי וגם בדיון שהיה עם קובי הבר על הכסף, אמרתי לכם:

יולי תמיר: אל תבקשו את הכסף מאלי ישי כי אנחנו לא יכולים לתקצב עמותות כי בזה פרצנו לחלוטין את מסגרת החינוך הממלכתי.

יולי תמיר: זה שהעברתם את זה בתקנה שהיתה בניגוד לבקשת המשרד, בניגוד לדעתי כי אני ביקשתי את הכסף הזה ואני הייתי במשא ומתן ואני ישבתי עם קובי הבר ואמר לי בזמנו רביב סובול: אני אלך לאלי ישי.

יולי תמיר: להזכירך, היה כתוב במסמך 30 מליון ועוד 23 מיליון מאלי ישי.

יולי תמיר: אמרתי לו: אל תכתוב את זה.

יולי תמיר: תכתוב 46 מיליון, לא רוצה מאלי ישי כי יש פה עקרון שאסור להפר אותו.

יולי תמיר: אז עם זה אתם עושים סחר מכר עם הכספים ומנסים על ידי זה לכפות מדיניות שיהיו לה השלכות הרסניות על מערכת החינוך הישראלי, זה דבר שהוא באמת החלטה עקרונית מי מנהל את העתיד של החינוך במדינת ישראל, קובי הבר או משרד החינוך?

יולי תמיר: זאת ההחלטה כרגע.

מיכל צוק: בכל מקרה, 46 מיליון כרגע מתוקצבים בתקנה תקציבית שהסברתי את השם שלה ולהבנתי זה גם הייעוד שלה.

מיכל צוק: לכן, השאלה שלכם האם לאור חוק יסודות התקציב אפשר או אי אפשר לאשר את הצו.

מיכל צוק: העמדה שלנו הובהרה במכתב ששלחנו.

מיכאל מלכיאור: אנחנו נצביע בשעה רבע ל-2.

מיכאל מלכיאור: (הישיבה הופסקה בשעה 13:14) (הישיבה נתחדשה בשעה 13:45)

מיכאל מלכיאור: רבותיי, בעקבות הויכוח שהתפתח פה והשאלות העקרוניות שעלו, קיבלנו בקשה של משרד ראש הממשלה ושל ראשי הקואליציה לדחות את ההצבעה בנושא.

מיכאל מלכיאור: אנחנו לא מוותרים על הנושא ורוצים לקיים את זה.

מיכאל מלכיאור: אני מציע שניתן יומיים לפתור את השאלות העקרוניות גם עקרוניות-חינוכית וגם הקואליציוניות.

מיכאל מלכיאור: נתכנס ביום רביעי ואני מקווה שגם ביום רביעי נעלה את עניין תשלומי ההורים ויום חינוך ארוך.

מיכאל מלכיאור: אני מקווה שעד כולם יגיעו להסכמה לטובת הילדים.

משה גפני: אז הסיעה שלנו לא צריכה להתייעץ בינתיים?

משה גפני: את ליצמן לא תפסנו.

מיכאל מלכיאור: אני שמח שאתה מתייעץ עם החסידים.

חיים אמסלם: גברתי השרה, אין ספק ואין חולק שהחוק הזה והתקציב הזה שמיועד ליום לימודים ארוך בגנים הוא חשוב, חיוני ונחוץ.

חיים אמסלם: הזעקה שלנו היא על הקיפוח של המגזר שלנו.

חיים אמסלם: אנחנו לא רוצים להכשיל.

חיים אמסלם: אנחנו רוצים לא להיות מקופחים.

חיים אמסלם: אני מציע שנקבל בשמחה את הצעתו של היו"ר לתת יומיים ובואו ננסה למצוא דרך על מנת שנרבה אהבת חינם.

מיכאל מלכיאור: זה דבר שיכול להיות מקובל על כולם.

אלכס מילר: אם לא מצביעים היום לא תפתח השנה ולא יהיה יום לימודים ארוך.

אלכס מילר: אני רוצה לדעת שאם אנחנו דוחים את ההצבעה, שלא תהיינה השלכות לזה.

יולי תמיר: אני רוצה לומר עכשיו שיכול מאוד להיות שכתוצאה מכך לא יפתח יום לימודים ארוך.

יולי תמיר: התרעתי על העניין הזה בצורה ברורה.

משה גפני: אני מציע להצביע עכשיו - -

מיכאל מלכיאור: יש מלכתחילה ויש בדיעבד.

מיכאל מלכיאור: מלכתחילה, לא יהיה ביום ראשון יום חינוך ארוך במקומות האלה.

מיכאל מלכיאור: בדיעבד, אם נקבל את ההחלטה ביום רביעי, ודאי וודאי יפתח יום חינוך ארוך ביום ראשון, בעזרת השם.

מיכאל מלכיאור: תודה רבה.

מיכאל מלכיאור: הישיבה נעולה.